SKRIFTLIG FORESPØRGSEL E-3161/00

af Carlos Ripoll y Martínez de Bedoya (PPE-DE) til Kommissionen

(10. oktober 2000)

Om: EU-midler

Kommunerne skal som bekendt indsende deres ansøgninger om EU-støtte gennem deres respektive regionale eller nationale regeringer, hvilket bevirker, at det er meget vanskeligt for dem at få EU-støtte, når de er af en anden politisk observans.

Det har meget alvorlige følger for en række EU-borgeres muligheder for at få EU-støtte.

1. Hvilke programmer findes der for kommunerne i EU og deres udvikling?

2. Hvilke EU-programmer findes der, som kommunerne har direkte adgang til uden at skulle gå gennem de centrale eller regionale regeringer?

Svar afgivet på Kommissionens vegne af Michel Barnier

(12. december 2000)

Kommunerne er at finde blandt målgrupperne for EU-midlerne fra de forskellige strukturfonde.

Hvis vi ser på de samlede foranstaltninger, som Den Europæiske Fond for Regionaludvikling (EFRU) er med til at finansiere i indeværende programmeringsperiode 2000-2006, så er der sket en stigning i den del, der afsættes til bypolitik, herunder især problemerne i forbindelse med kriseramte kvarterer, hvilket ikke blot skulle komme kommunerne til gode, men også de områdebestemte beskæftigelsesplaner, som fremmes i forbindelse med de forskellige programmer.

Hvad angår Den Europæiske Socialfond (ESF), er der i den nuværende programmeringsperiode for alle måls vedkommende blevet konstateret en klar tendens til større lokal deltagelse i programforvaltningen. De fleste medlemsstater har givet udtryk for, at det er deres hensigt ved hjælp af globaltilskudsmekanismen at øge programmernes tilpasning til de lokale behov. I lighed med programmerne under mål 1, 2 og 3 kommer EU-initiativet EQUAL til at fungere på grundlag af udviklingspartnerskaber bestående af de vigtigste aktører, herunder de lokale myndigheder, i et geografisk område eller en sektor for gennem en fælles indsats at få fastsat en fælles strategi og et arbejdsprogram ud fra et ønske om at finde nye metoder til at tackle forskelsbehandling og ulighed på arbejdsmarkedet.

Den Europæiske Udviklings- og Garantifond for Landbruget (EUGFL) bidrager til strukturfondsplanlægningen gennem planerne for udviklingen i landdistrikter. Kommunerne modtager forskellige former for støtte, bl.a. gennem fornyelsesforanstaltningerne for landsbyer, indførelse af vigtige tjenester for økonomien i landdistrikter og miljøbeskyttelse.

I Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) gælder det, at der for både EFRU, ESF og EUGFL anvendes en programbaseret fremgangsmåde. Kommunerne har således ikke direkte adgang til støtte, men er nødt til at søge gennem de nationale eller regionale programmer, som forvaltes af de kompetente myndigheder. Artikel 8 i ovennævnte forordning drejer sig om komplementaritet og partnerskab, og det fastsættes, at gennemførelsen af interventionerne i henhold til nærhedsprincippet er medlemsstaternes ansvar, og at det skal ske på det mest hensigtsmæssige geografiske niveau afhængig af de særlige forhold, der gør sig gældende i hver enkelt medlemsstat.

I visse tilfælde har de lokale myndigheder dog direkte adgang til ESF's nyskabende foranstaltninger. Det er det prioriterede emneområde, der er afgørende for, om de kan få støtte, jf. artikel 6 i Rådets forordning (EF) nr. 1784/1999 af 12. juli 1999 om Den Europæiske Socialfond(2). Kommissionen indkaldte desuden i maj 2000 forslag til forberedende foranstaltninger til fremme af beskæftigelsesindsatsen på lokalt plan. Lokale myndigheder har mulighed for gennem de nationale og internationale sammenslutninger og partnerskaber, de er medlem af, at få del i denne støtte til udarbejdelse af lokale beskæftigelsesplaner. Herudover har de mulighed for at få støtte til foranstaltninger vedrørende identifikation og udveksling af god praksis i forbindelse med beskæftigelsesspørgsmål på lokalt plan.

Endelig gør Kommissionen opmærksom på, at der på netstedet Europa findes et afsnit om støtte- og lånemuligheder med en fortegnelse over alle de eksisterende programmer og deres finansieringsform.

(1) EFT L 161 af 26.6.1999.

(2) EFT L 213 af 13.8.1999.